กรมทหารพรานที่ 26 ออกลาดตระเวนคุมเข้มป้องกันการหลบหนีเข้าเมืองและโควิด-19 ตลอดแนวชายแดนไทย-กัมพูชา 3 จังหวัด
หน่วยเฉพาะกิจกรมทหารพรานที่ 26 กองกำลังสุรนารี ซึ่งเป็นกำลังป้องกันชายแดนไทย-กัมพูชา รับผิดชอบพื้นที่บางส่วนของจังหวัดสุรินทร์ บุรีรัมย์และศรีสะเกษ เพิ่มมาตรการป้องกันและเข้มงวดในการปฏิบัติหน้าที่  โดยการจัดเจ้าหน้าที่เพิ่มความถี่ในการลาดตระเวนตรวจสอบช่องทางและเส้นทางธรรมชาติ ตามแนวชายแดนไทย-กัมพูชา ตลอดแนวรับผิดชอบทั้งกลางวันและกลางคืน สืบเนื่องมาจากประเทศกัมพูชาได้ประกาศควบคุมการปิดพื้นที่เข้าออก ใน 8 จังหวัด ระงับการใช้จุดผ่านแดนถาวร ระหว่างไทย-กัมพูชา เป็นการชั่วคราว เป็นเวลา 14 วัน โดยไม่อนุญาตให้มีการเดินทางเข้าออกระหว่างกัน มีผลบังคับใช้ตั้งแต่ 30 กรกฎาคม 2564 จังหวัดสุรินทร์ บุรีรัมย์และศรีสะเกษ เป็นจังหวัดตรงข้ามกับบริเวณดังกล่าว จึงอาจทำให้มีการการลักลอบหลบหนีเข้าเมืองของแรงงานต่างด้าวโดยผิดกฎหมาย ตามช่องทางธรรมชาติ รวมทั้งยังเป็นการป้องกันการกระทำผิดเงื่อนไขชายแดนอื่นๆ และยังเป็นการกวดขันมาตรการป้องกันการแพร่ระบาดของโรคโควิด-19 อีกด้วย